علنوا المنخرطين في الجمعية الإيكولوجية “إ.س”، في الصفحة ديالهم على موقع التواصل الاجتماعي “فيسبوك” بللي رئيس جمعيتهم ، اللي كلاهم فأكثر من 2 مليار ونص بدعوى غايبني لهم مشروع سكني فالهرهورة، مامعولش يدير الجمع العام ديال الجمعية، باش مايبررش الفلوس فين المشات والمشروع علاش ماكاينش. وحسب المنخرطين، كيف ما قالوا فالصفحة ديالهم، كان قاضي التحقيق دالمحكمة الابتدائية فتمارة، فجلسة 15 يناير، لزم على بعقد الجمع العام للجمعية ديالو، بحضور كَاع المنخرطين اللي حطو فلوسهم فالمشروع الوهمي، لكن المعني بالأمر تواصل مع مجموعة منهم، وخبرهم بللي ما غينظمش هذ الجمع العام، بحجة أن هذ الكلام روجوه البعض فقط، وقاضي التحقيق ماقاليه والو أصلا. وقالوا المنخرطين بللي موعد الجمع العام المقرر بقات عليه غير سيمانة، لكن ما رسل لحتى شي واحد فيهم شي استدعاء، مع العلم أن الاستدعاء كان خاصو يرسلو قبل 2 من هذ الشهر، على حساب ما كيقول القانون المنظم للجمعيات. واعتبروا بللي الجمع العام اللخر ديال الجمعية، واللي كان سنة 2018 مكانش قانوني لعدة اعتبارات من ضمنها عدم استدعاء عدد كبير من المنخرطين وعدم توفر لائحة للي حضروا، فضلا عن غياب أعضاء المكتب المسير باستثناء الرئيس وامينة المال. أما ف2019، فالمنخرطين توصلوا بمجموعة من المراسلات من طرف اللي علن على نيتو فعقد جمع عام، شريطة يدفعو المنخرطين فلوس أخرى، وإقصاء اللي قدم طلب الانسحاب من المشروع أو رفع ضدو دعوة قضائية. وللإشارة فهذ الملف متابع فيه رئيس الجمعية وشريكته ، بعدما تصبو على المنخرطين ووهموهم بإنشاء المشروع السكني “الأعراس”، اللي علنو عليه ف2015، لكن لحد الساعة مازال ما توضعات فيه حتى ياجورة، بل حتى الاراضي اللي غيكون فيها باقي ماتشرات، حسب ما أكده المنخرطين المشتكين. وكان قال، فحديثو ل”كود”، بللي هذ الاتهامات ماكايناش، وأن جمعيتو معروفة وعندها مجموعة من المشاريع السكنية، و”القضاء غادي ياخد مجراه الحقيقي”، حسب تعبيرو 
كلا الناس ف2 مليار ونص فمشروع وهمي.. رئيس جمعية إيكولوجية مابغاش يعقد الجمع العام وكيتحدى القضاء